b'\n_START_ARTICLE_\nKvekerji\n_START_PARAGRAPH_\nKvekerji (iz angle\xc5\xa1ke besede to quake - trepetati) so privr\xc5\xbeenci verske sekte\xc2\xa0\xc2\xbbSociety of Friends\xc2\xab\xc2\xa0(Prijateljska dru\xc5\xbeba), ki jo je sredi 17. stoletja v Angliji ustanovil George Fox. Naziv kvekerji so jim slab\xc5\xa1alno nadeli sodobniki, izvira pa iz besed ustanovitelja sekte, ki je u\xc4\x8dil svoje privr\xc5\xbeence, naj\xc2\xa0\xc2\xbbtrepetajo pred bo\xc5\xbejo besedo\xc2\xab._NEWLINE_Kvekerji so proti hierarhiji v Cerkvi, zakramentom, obredom, duhovnikom in ostalim cerkvenim uredbam, odlo\xc4\x8dno pa nasprotujejo tudi voja\xc5\xa1ki slu\xc5\xbebi in zabavlja\xc5\xa1tvu. Verjamejo, da bo\xc5\xbeje razsvetljenstvo pride od Boga samega v vsakega posameznika, zaradi \xc4\x8desar so bile med njihovimi religioznimi ekstazami neredki bo\xc5\xbejastni napadi._NEWLINE_Zaradi njihovega odklanjanja voja\xc5\xa1ke slu\xc5\xbebe so jih v Angliji od za\xc4\x8detka preganjali. Mnogo kvekerjev se je iz tega razloga izselilo v Severno Ameriko, kjer so pod vodstvom Williama Penna v novo ustanovljeni dr\xc5\xbeavi Pennsylvaniji ustanovili ve\xc4\x8d kvekerskih ob\xc4\x8din, samostojnih enot, ki so jih vodili ob\xc4\x8dinski stare\xc5\xa1ine in so imele demokrati\xc4\x8dno ustavo._NEWLINE_Z zakonom o strpnosti (Toleration Act) so leta 1689 tudi v Angliji smeli svobodno izra\xc5\xbeati svojo vero in opravljati svoje verske obrede._NEWLINE_Kvekerji so bili eni prvih, ki so se zavzemali za odpravo su\xc5\xbenjelastni\xc5\xa1tva in enakopravnost \xc5\xbeensk in mo\xc5\xa1kih. Za svoje miroljubno delovanje so leta 1947 dobili tudi Nobelovo nagrado za mir._NEWLINE_Danes so pripadniki te verske lo\xc4\x8dine najbolj raz\xc5\xa1irjeni v Zdru\xc5\xbeenem kraljestvu, ZDA, Avstraliji in Kanadi.'